Kriminalitet kender ingen grænser, og i dag meddelte statsminister Mette Frederiksen (S) og justitsminister Nick Hækkerup (S), at regeringen vil afsøge mulighederne for at indføre bedre grænsekontrol mod Sverige.

Sverige, og i særdeleshed Malmø, har i en længere periode været plaget af bandekriminalitet, eksplosioner og likvideringer.

I går aftes anholdt politiet en 22-årig svensk mand i relation til eksplosionen ved Skattestyrelsen - tirsdag i sidste uge. En 23-årig svensk mand er samtidig internationalt eftersøgt for sin rolle i sagen.

Justitsminister Nick Hækkerup bekræftede her til aften i TV Avisen, at der er en 'stensikker' forbindelse mellem Sverige og eksplosionen ved Skattestyrelsen - tirsdag i sidste uge.

Bombe plantet af svenskere

Skattestyrelsens facade blev ødelagt ved eksplosionen, der var så høj, at ruder knustes og rystede i området. (Foto: Ólafur Steinar Rye Gestsson © Ólafur Steinar Rye Gestsson)

- Helt konkret i forhold til bomben ved Skattestyrelsen, der er det jo svenskere, der er kørt over og placeret bomben, og så er kørt tilbage til Sverige igen, så der er det jo helt evident, at der er en forbindelse, siger justitsministeren:

- Der er stensikker forbindelse i sagen om Skattestyrelsen, og der er jo i øvrigt også andre ting, der indikerer, at der er forbindelse.

De "andre ting", som Nick Hækkerup nævnte i interviewet, er for eksempel det dobbeltdrab på to svenskere, der fandt sted i Herlev i juni, hvor tre svenske teenagere efterfølgende er anholdt.

- Der er nogle banderelationer, som går på tværs af Øresund, og som jo er overordentlig skræmmende, siger justitsministeren.